|  |
| --- |
|  |
| Celje, 9. 01. 2025 |

SPOROČILO ZA JAVNOST

**Obisk Tehnoparka Celje lani večji za 30 %**

*V Tehnoparku Celje so zadovoljni z obiskom v letu 2024. Decembra je bil obisk večji za 44 %, na letni ravni pa je bila rast več kot 30-odstotna. Tudi za leto 2025 so pripravili bogat program aktivnosti za različne ciljne skupine. Februarja bodo tradicionalno poskrbeli za počitniške programe, obeležili bodo tudi mednarodni dan žensk v znanosti.*

Največji znanstveno-zabavni park v Sloveniji je lani obiskalo dobrih 55 tisoč obiskovalcev, kar je 31 % več kot leta 2023. Tretjino vseh obiskovalcev so predstavljale šolske skupine. Delež slednjih se je, tako kot vseh obiskovalcev, povečal za dobrih 31 %. »Z obiskom v letu 2024 smo zadovoljni. Podatki potrjujejo, da smo dobro zasnovali programske vsebine, z njimi ustrezno in uspešno naslovili ciljne javnosti ter jih, z ekipo zaposlenih in drugih sodelavcev, tudi kakovostno izpeljali. Ključno se mi zdi, da je celotna izkušnja obiska Tehnoparka Celje na visoki ravni in da obiskovalci iz parka odhajajo zadovoljni,« je ob zelo dobrih statističnih podatkih o obisku v letu 2024 dejala Andreja Erjavec, direktorica Tehno parka Celje in dodala, da je spodbudna predvsem enakovredna rast različnih segmentov. Poleg šolskih skupin je izpostavila še skoraj trikrat večji delež tujih obiskovalcev in med slednjimi kar petkrat več Hrvatov (v primerjavi z letom 2023). V lanskem letu se je povečalo tudi zanimanje hrvaških šolskih skupin. Te, poleg Tehnoparka Celje, največkrat obiščejo še Celjski grad. Povečan obisk iz Hrvaške je nedvomno tudi posledica ciljnih promocijskih kampanj v sosednji državi.

Leto 2024, v katerem so med drugim organizirali STEAM konferenco, Festival robotike s podporo dr. Nataše Pirc Musar, predsednice Republike Slovenije, na ogled postavili razstavi Na vroči strani Alp (v sodelovanju z nevladno organizacijo Umanotera) in Atmosfere (v sodelovanju z Avstrijskim kulturnim forumom), več kot 100 udeležencev naučili peke znamenite Celjske rolce ter obeležili mednarodni dan žensk v znanosti, so zaključili s številnimi prazničnimi dogodki. Decembra lani so tako našteli dobrih 5.000 obiskovalcev, kar je 44 % več kot leta 2023.

V začetku novega leta so v ospredju delovanja Tehnoparka Celje aktivnosti za četrtošolce celjskih osnovnih šol, ki jih izvajajo v sodelovanju z Mestno občino Celje, ter priprava počitniških programov, STEAM konference, Festivala robotike in dogajanja ob mednarodnem dnevu žensk v znanosti. Vse našteto bodo organizirali do konca letošnjega aprila.